Njebjelčicy (AKr/SN). Wuměłstwowy bus pod hesłom Lauter Leise Sommertour bě minjeny tydźeń w Budyskim wokrjesu po puću a je sobotu popołdnju tohorunja w Njebjelčicach pozastał. Tu je domizniske a kulturne towarstwo swójbny swjedźeń při pjecy na swjedźenskej łuce organizowało. Mały swjedźeń započa so ze zhromadnym kofejom a tykancom. K tomu móžachu wopytowarjo na modernu lyriku słuchać. Udo Tiffert předstaji někotre ze swojich basnjow. Za dźěći bě spřihotowane blido za ćišćenje. Do winyla móžachu wone naškrabać swójski motiw, na kotryž namazachu barbu, tak zo skónčnje wućišćany wobraz nasta.
Wo hudźbu postara so skupina Serbska reja. Jeje čłonojo přewjeduja rejwanske workshopy w Lipsku, we Łužicy a wšudźe tam, hdźežkuli jich přeprošeja. Tam hudźa a pokazuja serbske kružne reje abo polonezu, za kotruž žanoho partnera njetrjebaš. Tež w Njebjelčicach na te wašnje někotrych zajimowanych za reju zdobychu.
szl_Latn szl_Latn